Source: https://podnikam.sk/prechod-z-jednoducheho-na-podvojne-uctovnictvo/
Timestamp: 2019-08-18 18:58:16+00:00
Document Index: 3249444

Matched Legal Cases: ['§ 37', '§ 6', '§ 29', '§ 30', '§ 22', '§ 25']

16. decembra 2013 Zdroj Podnikam.SK, SC Tlačiť
Kedy je prechod prechod z jednoduchého účtovníctva na podvojné účtovníctvo povinný a kedy dobrovoľný pre rok 2015? Poradíme vám, aké sú podmienky prechodu z jednoduchého účtovníctva na podvojné.
Jednoduché účtovníctvo môžu využívať
podnikatelia, ktorí nie sú zapísaní v obchodnom registri (§ 37 Obchodného zákonníka),
fyzické osoby (FO), ktoré podnikajú alebo vykonávajú inú samostatnú zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov podľa zákona o dani z príjmov s výnimkou fyzických osôb, ktoré vedú daňovú evidenciu podľa § 6 ods. 14 a 15 zákona o dani z príjmov,
Ak podnikateľ účtuje v sústave jednoduchého účtovníctva a prestane spĺňať podmienky pre účtovanie v sústave jednoduchého účtovníctva.
Ak podnikateľ účtuje v sústave jednoduchého účtovníctva a rozhodne sa zmeniť používanie účtovnej sústavy napriek tomu, že naďalej spĺňa podmienky pre účtovanie v sústave jednoduchého účtovníctva.
Prechod zo sústavy JÚ do sústavy PÚ sa uskutočňuje vždy len k prvému dňu účtovného obdobia nasledujúceho po účtovnom období, v ktorom účtovná jednotka zistila skutočnosti, ktoré sú dôvodom pre zmenu účtovnej sústavy.
Účtovné jednotky sú povinné postupovať podľa Opatrenia MF SR č. 21378/2003-92, ktorým sa ustanovil postup prechodu zo sústavy JÚ do sústavy PÚ. Opatrenie je zverejnené vo FS č. 18/2003 v znení Opatrenia MF SR č. MF/25814/2006-74 a Opatrenia MF SR č. MF/24694/2008-74.
Účtovné jednotky, ktoré nie sú založené alebo zriadené za účelom podnikania, pri prechode z JÚ na podvojné budú postupovať podľa Opatrenia Ministerstva financií SR č. 17599/2003-92, ktoré je zverejnené vo FS č. 16/2003 v znení Opatrenia MF SR č. MF/18900/2008-74.
1. Uzavretie účtovných kníh v jednoduchom účtovníctve a zostavenie účtovnej závierky k poslednému dňu bežného účtovného obdobia v sústave JÚ.
» Základom uzávierkových prác je inventarizácia majetku a záväzkov, ktorá musí byť vykonaná podľa zákona o účtovníctve (§ 29 a § 30). Inventarizáciou za overí, či stav majetku, záväzkov a rozdielu majetku a záväzkov v účtovníctve zodpovedá skutočnosti.
» Inventúrou zistené stavy majetku a záväzkov sa uvedú v inventúrnom súpise, výsledky porovnania skutočného a účtovného stavu a priebeh inventarizácie sa uvedie v inventarizačnom zápise.
» Inventarizácia musí byť vykonaná úplne a dôsledne, pretože inventúrne súpisy a inventarizačný zápis budú základnými podkladmi, na základe ktorých sa budú otvárať účtovné knihy v podvojnom účtovníctve.
V rámci inventarizácie je potrebné rozčleniť:
» stav zásob na zásoby, ktorých obstarávacia cena bola zaplatená, a na zásoby, ktorých obstarávacia cena zaplatená nebola,
» stav záväzkov za nákup zásob na záväzky, ktorými sa nakúpili zásoby, ktoré sa ešte nespotrebovali, resp. nepredali, a záväzky, ktorými sa nakúpili zásoby, ktoré už boli spotrebované, resp. predané.
Na základe údajov z peňažného denníka, z knihy pohľadávok, z knihy záväzkov, z pomocných účtovných kníh a z vykonanej inventarizácie majetku a záväzkov sa v súlade s § 22 postupov účtovania pre JÚ zostaví účtovná závierka k poslednému dňu účtovného obdobia.
2. Otvorenie účtovných kníh v sústave PÚ k prvému dňu účtovného obdobia nasledujúceho po bežnom účtovnom období.
» údaje z účtovných kníh v sústave JÚ sa účtujú ako začiatočné stavy účtov vytvorených v rámci sústavy PU. Súvzťažný zápis je na účte 701 – Začiatočný účet súvahový,
» pred prevodom účtovnej sústavy je účtovná jednotka povinná zostaviť vlastný účtový rozvrh syntetických účtov v rámci účtovej osnovy, ako aj ich analytické členenie.
Účtovanie začiatočných stavov:
» dlhodobý majetok
Na príslušných účtoch účtových skupín 01 – Dlhodobý nehmotný majetok, 02 – Dlhodobý hmotný majetok odpisovaný, 03 – Dlhodobý hmotný majetok neodpisovaný sa účtuje suma ocenenia dlhodobého nehmotného majetku a dlhodobého hmotného majetku. Suma ocenenia sa zisťuje podľa § 25 zákona o účtovníctve a účtuje sa ako začiatočný stav.
Na účtoch účtovných skupín 07 – Oprávky k dlhodobému nehmotnému majetku a 08 – Oprávky k dlhodobému hmotnému majetku sa účtuje suma odpisov k jednotlivému dlhodobému nehmotnému majetku alebo k jednotlivým zložkám dlhodobého hmotného majetku ako začiatočný stav príslušných účtov.
Na účtoch účtovnej skupiny 05 – Poskytnuté preddavky na dlhodobý majetok sa účtuje suma poskytnutých preddavkov na obstaranie jednotlivého dlhodobého majetku ako začiatočný stav účtov
Na účtoch účtovej triedy 06 – Dlhodobý finančný majetok sa účtuje suma ocenenia jednotlivého dlhodobého finančného majetku okrem poskytnutých dlhodobých pôžičiek ako začiatočný stav príslušného účtu.
Na účtoch účtovej skupiny 04 – Obstaranie dlhodobého majetku sa účtuje suma obstarávania jednotlivého dlhodobého nehmotného majetku, dlhodobého hmotného majetku alebo dlhodobého finančného majetku do času jeho uvedenia do užívania vrátane nedokončeného technického zhodnotenia ako začiatočný stav príslušných účtov.
Na účte 097 – Opravná položka k nadobudnutému majetku sa účtuje ako začiatočný stav tohto účtu suma opravnej položky k odplatne nadobudnutému majetku vytvorenej po jeho nadobudnutí v pôvodnej výške. Súčet odpisov k nej sa účtuje ako začiatočný stav účtu 098 – Oprávky k opravnej položke k nadobudnutému majetku.
» zásoby
Na účtoch účtovej skupiny 11 – Materiál, 12 – Zásoby vlastnej výroby a účtovej skupiny 13 – Tovar sa účtuje stav zásob ako začiatočný stav na príslušných účtoch.
» peňažné prostriedky
Na účte 211 Pokladnica sa účtuje stav peňažných prostriedkov v pokladnici ako začiatočný stav.
Na účte 213 – Ceniny sa účtuje stav cenín.
Na účte 221 – Bankové účty sa účtuje stav peňažných prostriedkov na bankových účtoch ako začiatočný stav.
Na účtoch účtovej skupiny 25 – Krátkodobý finančný majetok sa účtuje stav jednotlivých krátkodobých cenných papierov ako začiatočný stav príslušných účtov.
Ako začiatočný stav účtu 312 – Zmenky na inkaso sa účtuje stav zmeniek na inkaso.
» priebežné položky
Ak vznikol prevodovom medzi pokladňou a bankovými účtami, alebo prevodom medzi bankovými účtami a pokladňou, nevyrovnaný rozdiel priebežných položiek peňažného denníka sa účtuje ako začiatočný stav účtu 261 – Peniaze na ceste.
Na príslušných účtoch účtovej triedy 3 sa účtuje stav jednotlivých pohľadávok okrem pohľadávok z poskytnutých krátkodobých pôžičiek ako začiatočný stav.
Ako začiatočný stav účtu 067 – Ostatné pôžičky, účtu 335 – Pohľadávky voči zamestnancom alebo účtu 378 – Iné pohľadávky sa účtuje stav jednotlivých pohľadávok z poskytnutých pôžičiek.
» záväzky
Na účtoch účtovej triedy 3 a 4 sa účtuje stav jednotlivých záväzkov okrem záväzkov z prijatých pôžičiek, z úverov, z rezerv a zo sociálneho fondu sa účtuje ako začiatočné stavy príslušných účtov.
Na účtoch účtovej skupiny 45 – Rezervy sa účtuje stav jednotlivých rezerv ako začiatočný stav príslušných účtov
Na účtoch účtovej triedy 2, 3 a 4 sa účtuje stav jednotlivých prijatých pôžičiek a úverov ako začiatočný stav príslušných účtov.
Na účte 381 – Náklady budúcich období sa účtuje zostatok jednotlivých výdavkov, ktoré sa z dôvodu časového rozlišovania nezahrnovali na daňové účely ako výdavok vynaložený na dosiahnutie, zabezpečenie a udržanie príjmov, pričom sa účtuje na ťarchu tohto účtu.
Na účte 384 – Výnosy budúcich období sa účtuje zostatok jednotlivých príjmov, ktoré sa z dôvodu časového rozlišovania nezahrnovali do základu dane, pričom sa účtuje v prospech tohto účtu.
Na účte 472 – Záväzky zo sociálneho fondu sa účtuje stav sociálneho fondu, pričom sa účtuje v prospech tohto účtu.
Účtovanie rozdielu medzi súčtom syntetických účtov majetku a súčtom syntetických účtov záväzkov:
» kladný rozdiel na ťarchu účtu 701 – Začiatočný účet súvahový so súvzťažným zápisom v prospech účtu 491 – Vlastné imanie fyzickej osoby – podnikateľa,
» záporný rozdiel v prospech účtu 701 – Začiatočný účet súvahový so súvzťažným zápisom na ťarchu účtu 491 – Vlastné imanie fyzickej osoby – podnikateľa.
3. Zaúčtovanie účtovných prípadov, ktoré vyplývajú zo zmeny metódy účtovania.
Po otvorení účtovných kníh podvojného účtovníctva sa na účely prechodu zo sústavy jednoduchého účtovníctva do sústavy podvojného účtovníctva sa účtujú nasledovné účtovné prípady:
» na ťarchu účtu 491 – Vlastné imanie fyzickej osoby – podnikateľa so súvzťažným zápisom v prospech účtu 648 – Ostatné výnosy z hospodárskej činnosti suma:
ocenenia krátkodobého finančného majetku, ak obstaranie krátkodobého finančného majetku bolo uhradené a úhrada bola uznaná na daňové účely ako výdavok na obstaranie, zabezpečenie a udržanie príjmov,
» na ťarchu účtu 548 – Ostatné náklady na hospodársku činnosť so súvzťažným zápisom v prospech účtu 491 – Vlastné imanie fyzickej osoby – podnikateľa suma:
prijatého preddavku, ak prijatie bolo uznané na daňové účely ako príjem zahrnutý do základu dane z príjmov,
prijatej dotácie, ak prijatie dotácie bolo uznané na daňové účely ako príjem zahrnutý do základu dane z príjmov,
časť zostatku účtu 451 – Rezervy zákonné, ktorú tvorí rezerva na opravu dlhodobého majetku, sa účtuje na ťarchu účtu 451 – Rezervy zákonné so súvzťažným zápisom v prospech účtu 491 – Vlastné imanie fyzickej osoby – podnikateľa.
Viac k podvojnému účtovníctvu nájdete v našom seriáli Podvojné účtovníctvo.